
Mae’r ddogfen yma hefyd ar gael yn Saesneg. This document is also available in English.


Rhagair y Prif Weithredwr 

Mae'n bleser gen i gyflwyno adroddiad blynyddol Gofal Cymdeithasol Cymru ar y blynyddoedd cynnar a gofal plant ar gyfer 2025 i 2026. Mae'r blynyddoedd cynnar a gofal plant wedi bod o fewn cylch gwaith Gofal Cymdeithasol Cymru ers dros bymtheg mlynedd, ac yn ystod y cyfnod hwnnw bu'n gweithio'n dda gyda'r sector i gefnogi recriwtio, ymsefydlu a chymwysterau. Mae adroddiad eleni yn dangos ein bod yn parhau i dyfu a dysgu sut orau i gefnogi'r sector blynyddoedd cynnar a gofal plant yng Nghymru. 
 
Mae gweithwyr proffesiynol y blynyddoedd cynnar a gofal plant yn chwarae rhan hanfodol wrth lunio profiadau cynharaf plant. Mae'r profiadau hyn yn effeithio ar eu llesiant, eu datblygiad a'u canlyniadau gydol oes. Mae'r sector yn cefnogi datblygiad plant, ond hefyd eu teuluoedd. Mae'n helpu rhieni a gwarcheidwaid i gefnogi dysgu a chwarae eu plant ac yn eu helpu i gael mynediad at waith a dysgu eu hunain.  

Yn Gofal Cymdeithasol Cymru, rydyn ni’n gwybod bod cryfhau'r gweithlu yn un o'r ffyrdd mwyaf pwerus o wella profiadau i blant a theuluoedd sy'n defnyddio gwasanaethau blynyddoedd cynnar a gofal plant.

Fel partner cyflawni strategol i Lywodraeth Cymru, rydyn ni’n canolbwyntio ar gefnogi gweithlu sy'n fedrus, yn hyderus, yn cael ei werthfawrogi ac yn cael ei gefnogi'n dda, fel y gall babanod a phlant ifanc ffynnu mewn amgylcheddau diogel, meithringar a chyfoethog o ran datblygiad.  

Eleni, rydyn ni wedi canolbwyntio ar ystod eang o waith i wella llesiant, denu mwy o bobl i'r sector, meithrin hyder a chryfhau gwybodaeth.  Rydyn ni wedi parhau i ddatblygu a gwella'r gwasanaethau a'r gefnogaeth a gynigiwn.  Rydyn ni’n gweithio'n agos gyda chydweithwyr a phartneriaid ar draws y sector blynyddoedd cynnar a gofal plant a byddwch yn gweld thema gref o gydweithio drwy gydol yr adroddiad hwn, gydag ymarferwyr, lleoliadau, partneriaid rhanbarthol a sefydliadau cenedlaethol.  

Ni fyddai'r gwaith hwn yn gwneud gwahaniaeth heb angerdd, proffesiynoldeb ac arbenigedd y rhai sy'n gweithio ar draws lleoliadau blynyddoedd cynnar a gofal plant bob dydd. Rydych chi'n chwarae rhan hanfodol yn cefnogi plant a theuluoedd yn ein cymunedau.  Mae'r plant a'r teuluoedd, a'r rhai sydd wedi rhannu eu hamser, eu mewnwelediadau a'u profiadau wedi ein helpu i sicrhau bod ein gwaith yn ymateb i'ch anghenion a'ch heriau. 

Wrth i ni edrych ymlaen at 2026 i 2027, rydym yn parhau i fod wedi ymrwymo i adeiladu ar y sylfeini cryf hyn. Byddwn yn parhau i gydweithio i gefnogi'r gweithlu a gwella ansawdd gwasanaethau blynyddoedd cynnar a gofal plant ledled Cymru. 

Sarah McCarty
Prif Weithredwr
Gofal Cymdeithasol Cymru



Cyflwyniad 
Mae Gofal Cymdeithasol Cymru yn cefnogi sector blynyddoedd cynnar a gofal plant amrywiol. Mae'n cynnwys gwarchodwyr plant, crèches, gofal dydd llawn a lleoliadau gofal dydd sesiynol. Ar draws y categorïau hyn, mae 2,881 o leoliadau wedi'u cofrestru gydag Arolygiaeth Gofal Cymru, ac yn darparu 63,776 o leoedd i fabanod a phlant ifanc. (Ffynhonnell: Arolygiaeth Gofal Cymru, adroddiad blynyddol y Prif Arolygydd 2024 i 2025) 
Mae offeryn data hunan-adrodd Gofal plant a chwarae Arolygiaeth Gofal Cymru yn dangos 15,437 o weithwyr ar draws y sector. Mae'r ffigur hwn yn dangos staff cyflogedig yn unig ac nid yw'n cynnwys gwirfoddolwyr, sy'n gwneud cyfraniad sylweddol ac amhrisiadwy.

Mae Gofal Cymdeithasol Cymru yn chwarae rhan gref fel partner strategol wrth gyflawni meysydd allweddol ym maes y blynyddoedd cynnar a gofal plant ar gyfer Llywodraeth Cymru. Mae'r meysydd allweddol hyn yn dod o dan gynllun strategol Gofal Cymdeithasol Cymru ac yn canolbwyntio ar y canlyniadau canlynol: 

· Mae gan y gweithlu blynyddoedd cynnar a gofal plant y cymwysterau, yr wybodaeth a'r sgiliau cywir. Maen nhw’n dangos y gwerthoedd, yr ymddygiadau a'r ymarfer cywir sydd eu hangen i gefnogi datblygiad a llesiant babanod a phlant ifanc.
· Mae gwasanaethau blynyddoedd cynnar a gofal plant yn denu, recriwtio a chadw pobl sydd â'r gwerthoedd cywir i ddiwallu anghenion babanod a phlant ifanc nawr ac yn y dyfodol.
· Gweithlu blynyddoedd cynnar a gofal plant sy'n cael ei gydnabod a'i werthfawrogi fel bod babanod a phlant ifanc yn profi gofal sefydlog, meithringar a chyson.
· Llesiant gwell i'r gweithlu i wneud yn siŵr eu bod wedi'u paratoi i roi'r profiadau gorau posibl i fabanod a phlant bach.

Mae'r tîm blynyddoedd cynnar a gofal plant yn gweithredu yn unol â llythyr cylch gwaith Llywodraeth Cymru, sy'n amlinellu rhaglen waith glir sy'n canolbwyntio'n benodol ar y blynyddoedd cynnar a gofal plant. 
Mae'r ddarpariaeth wedi'i strwythuro o amgylch pedwar amcan craidd: 

· gwella llesiant 
· cynyddu atyniad i'r sector 
· meithrin hyder
· cryfhau gwybodaeth. 

Mae gan bob un o'r amcanion hyn gysylltiad uniongyrchol â gwella profiadau dyddiol plant mewn lleoliadau drwy gryfhau ansawdd a hyder y gweithlu.
Fel rhan o Gofal Cymdeithasol Cymru, mae'r tîm yn cefnogi ac yn cyflawni ystod eang o waith i gryfhau a datblygu'r sector blynyddoedd cynnar a gofal plant. Rydyn ni’n cynllunio ein gwaith i gefnogi arfer o ansawdd uchel, meithringar a chyfoethog o ran datblygiad, gan sicrhau bod y gweithlu'n helpu i gyflawni canlyniadau gwell i fabanod a phlant ifanc. Rydyn ni’n gweithio ar y cyd ar draws y sefydliad ac yn cydweddu â blaenoriaethau allweddol i roi cynnig clir ac effeithiol i'r gweithlu, plant a theuluoedd.
Rydyn ni’n gweithio'n agos gyda thimau mewnol, gan gynnwys llesiant, arweinyddiaeth dosturiol, cydraddoldeb, amrywiaeth a chynhwysiant, arfer sy'n seiliedig ar gryfderau, cymwysterau, a'r Gymraeg. Rydyn ni’n defnyddio'r arbenigedd a rennir hwn i wella ansawdd gofal, perthnasoedd ac amgylcheddau dysgu i blant. (Atodiad 1: Llesiant: tystiolaeth o gydweithio effeithiol ar draws timau)
Mae'r dull cydgysylltiedig hwn yn sicrhau bod ein gwaith wedi'i gysylltu, yn cydweddu, ac yn cael ei lywio gan arbenigedd o bob cwr o Gofal Cymdeithasol Cymru. Mae hyn yn ein helpu i gyflwyno cynnig effeithiol i'r sector, gan wella profiadau a chanlyniadau plant.

[bookmark: _Hlk219977195]Tîm y blynyddoedd cynnar: ein rôl a'n blaenoriaethau 
Mae gwaith y blynyddoedd cynnar a gofal plant yn Gofal Cymdeithasol Cymru yn gweithio ochr yn ochr â sefydliadau eraill.  Mae fframweithiau cenedlaethol, deddfwriaeth a chynlluniau Llywodraeth Cymru yn llywio'r gwaith hwn. Rydyn ni’n helpu i gysylltu polisi, arfer a datblygu'r gweithlu i wneud yn siŵr bod gwasanaeth y blynyddoedd cynnar a gofal plant yn gyson, o ansawdd uchel ac yn seiliedig ar hawliau. Mae hyn yn helpu'r gweithlu i ddarparu profiadau cynnes, meithringar a phriodol i ddatblygiad plant. (Atodiad 2: Prif feysydd cenedlaethol o gydweddiad).
Mae'r adroddiad hwn yn crynhoi'r gwaith ac yn dangos yr effeithiau ar y sector blynyddoedd cynnar a gofal plant. Mae'n canolbwyntio ar sut mae arferion cryfach yn y gweithlu yn gwella llesiant, dysgu a phrofiadau dyddiol plant.


2025 i 2026: Cipolwg ar ein blwyddyn


Ein harolwg y gweithlu blynyddoedd cynnar a gofal plant cyntaf
Fe wnaethon ni dderbyn 939 o ymatebion i'n harolwg blynyddoedd cynnar a gofal plant cyntaf 2025. Mae'r ymatebion yn rhoi cipolwg gwerthfawr inni ar yr hyn sy'n gweithio'n dda ar draws y sector a'r prif faterion a heriau y mae'r gweithlu'n eu hwynebu. Mae adroddiad llawn wedi'i gyhoeddi a gallwch ddarllen ein canfyddiadau allweddol yma: Arolwg y gweithlu blynyddoedd cynnar a gofal plant 2025:… | Gofal Cymdeithasol Cymru.

Gwaith rhanbarthol
Mae'r tîm wedi meithrin perthnasoedd a rhwydweithiau cryf ym mhob sir yng Nghymru. Mae'r gwaith hwn yn cryfhau cydweithio ac yn helpu ymarferwyr i gymryd rhan lawn. Maen nhw’n rhannu adborth, yn ymateb i newidiadau, ac yn cael mynediad at gyfleoedd sydd ar gael.
Rydyn ni’n creu darlun clir o unrhyw broblemau, anghenion ac arfer da ledled Cymru.
Rydyn ni’n monitro ac yn ymateb i unrhyw fylchau mewn mynediad ym mhob sir, ac yn cymryd camau yn y rhanbarthau i fynd i'r afael â nhw. 

Llwybrau i hyfforddwyr gofal plant
Gwelsom lai o bobl yn cymryd rhan yn ein rhaglen i bobl ifanc pan symudon ni o ddarpariaeth wyneb yn wyneb i ddarpariaeth ar-lein pan leihaodd ein capasiti. I fynd i'r afael â hyn, rydyn ni wedi cyflwyno model hyfforddi'r hyfforddwr newydd ar gyfer Llwybrau i ofal plant. Mae gennym un ar bymtheg o hyfforddwyr ar draws pedair sir i gyflwyno'r rhaglen yn bersonol mewn ysgolion. Mae hyn yn cefnogi dull hybrid mwy hyblyg ac yn cryfhau ymgysylltiad.

Cynigion gwybodaeth gyrfaoedd gwell i bobl ifanc.
Rydyn ni wedi datblygu sesiwn hyfforddi ar gyfer pobl ifanc na allant gael mynediad at wybodaeth am yrfaoedd gofal plant yn eu hysgolion neu golegau. Cynlluniwyd y rhaglen yn seiliedig ar adborth gan bobl ifanc, er mwyn iddi ddiwallu eu hanghenion a'u blaenoriaethau. Hyd yn hyn, mae hanner cant o bobl ifanc wedi cofrestru i gymryd rhan.

Gyrfaoedd gofal plant a hyfforddiant dilyniant ar gyfer dysgwyr ôl-16
Rydyn ni wedi creu sesiwn hyfforddiant ar gyfer ysgolion a cholegau i bobl ifanc un ar bymtheg oed ac hŷn. Mae'r sesiwn yn canolbwyntio ar lwybrau dilyniant a gyrfaoedd ym maes gofal plant. Mae'n dangos yr ystod o lwybrau gyrfa ac yn defnyddio enghreifftiau o'r byd go iawn i ddangos y cyfleoedd i symud ymlaen. Crëwyd y sesiwn mewn ymateb i adborth gan athrawon a myfyrwyr. Mae'r cyflwyniad bellach ar gael i ysgolion a cholegau ei weld. 

Cynhadledd genedlaethol ar y blynyddoedd cynnar a gofal plant
Fe wnaethon ni gynnal cynhadledd genedlaethol ar y blynyddoedd cynnar a gofal plant yng ngogledd Cymru am y tro cyntaf, gan ddod â 140 o gynrychiolwyr ynghyd. Dangosodd pedwar lleoliad eu harfer rhagorol ar lwyfan cenedlaethol, gan amlygu arloesedd a gwaith o ansawdd uchel ar draws y sector.

Treialon gwaith
Mae cyfanswm o 103 o leoliadau wedi cofrestru i gynnig treialon gwaith i gyfranogwyr Llwybrau i ofal plant ar ôl iddynt gwblhau'r rhaglen.

Adnoddau babanod
Fe wnaethon ni greu adnodd ar gyfer ymarferwyr sy'n rhestru adnoddau sydd ar gael i gefnogi eu gwaith gyda babanod.





Ein dull

Rydyn ni’n parhau i ddefnyddio dull myfyriol, sy'n canolbwyntio ar ddysgu, pan fyddwn yn gweithio gyda'r sector blynyddoedd cynnar a gofal plant. Mae hyn wedi gwella'r effaith ac wedi cryfhau atebolrwydd.

Mae gweithio yn y rhanbarthau wedi ein helpu i ddeall cyd-destunau lleol a phrofiadau’r gweithlu. Mae hyn wedi helpu i greu perthnasoedd cryfach, mwy o ymgysylltiad ag arolygon, hyfforddiant ac adborth, ac wedi rhoi tystiolaeth fwy dibynadwy inni i lywio blaenoriaethau. 

Rydyn ni’n gwerthuso adborth a gwybodaeth y sector yn rheolaidd ac yn ei defnyddio i lywio penderfyniadau ac addasu cefnogaeth i ddiwallu anghenion a nodwyd. Mae'r dull hwn yn ein helpu i wneud gwelliannau clir ac amserol a rhannu dysgu ar draws rhanbarthau. Drwy wrando ar leisiau ymarferwyr a buddsoddi mewn datblygiad proffesiynol myfyriol yn fewnol, rydyn ni wedi cryfhau hyder, gallu a chynaliadwyedd y gweithlu. Gyda'i gilydd, mae'r rhain yn dangos cynnydd clir o ran gwella cefnogaeth i'r sector ac yn helpu'n uniongyrchol i greu profiadau ac amgylcheddau gwell i fabanod a phlant ifanc ledled Cymru.

Risgiau a phroblemau yn y sector blynyddoedd cynnar a gofal plant
Mae'r sector blynyddoedd cynnar a gofal plant yng Nghymru yn dal i wynebu set gymhleth a chysylltiedig o risgiau. Mae'r rhain yn effeithio ar gapasiti'r gweithlu, sefydlogrwydd y farchnad, diogelu'r cyhoedd a chyflawni polisi cenedlaethol. Mae recriwtio a chadw staff yn dal i fod yn her. Mae cyflog isel, datblygiad gyrfa cyfyngedig a mwy o ofynion rheoleiddio ac atebolrwydd yn gyrru'r heriau hyn. Mae cystadleuaeth o sectorau eraill yn gwaethygu'r sefyllfa hon.  Mae darparwyr gofal plant yn recriwtio o'r un gronfa gweithlu â manwerthu, lletygarwch, rolau cymorth ysgolion ac elfennau o iechyd a gofal cymdeithasol. Yn aml, mae'r swyddi eraill hyn yn cynnig cyflog tebyg neu uwch, oriau gwaith mwy rhagweladwy a llai o gyfrifoldebau diogelu a rheoleiddio, gan eu gwneud yn ddeniadol i staff blynyddoedd cynnar a gofal plant presennol a darpar staff. Mae hyn wedi arwain at anawsterau i ddenu ymgeiswyr newydd a chadw ymarferwyr profiadol. Mae hyn yn effeithio ar lefelau staffio, parhad arweinyddiaeth a chynaliadwyedd gwasanaeth.
Gall polisïau Llywodraeth Cymru fel ehangu gofal plant a ariennir a gwella tegwch, mynediad a darpariaeth cyfrwng Cymraeg hefyd lunio'r risgiau hyn. Er bod y dyheadau hyn yn cael eu cefnogi'n eang, gallant osod gofynion ychwanegol ar weithlu a sylfaen darparwyr sydd eisoes dan bwysau. Heb gynnydd cynaliadwy o ran cyflenwad y gweithlu, cyflog, amodau a chefnogaeth i'r farchnad, mae risg o hyd y bydd uchelgais polisi yn parhau i fod yn fwy na'r hyn y gall y sector ei gyflawni.
Gyda'i gilydd, mae'r heriau hyn yn dangos yr angen am gynllunio'r gweithlu'n well, ymyriadau sefydlogrwydd y farchnad wedi'u targedu a chydweithio parhaus ar lefelau cenedlaethol, rhanbarthol a lleol. Bydd hyn yn helpu i reoli risg ac adeiladu sector blynyddoedd cynnar a gofal plant gwydn ac o ansawdd uchel yng Nghymru.
Heriau tîm blynyddoedd cynnar a gofal plant Gofal Cymdeithasol Cymru:

· Er gwaethaf heriau recriwtio, newidiadau sefydliadol, ac amgylchiadau unigol, mae'r tîm wedi parhau i gyflawni ei waith. Mae wedi addasu i gapasiti llai ac wedi dod o hyd i ffyrdd newydd o gynnal cynnydd drwy gydol y flwyddyn.

· Nid yw gweithwyr proffesiynol y blynyddoedd cynnar a gofal plant yn destun gofynion cofrestru proffesiynol unigol ar hyn o bryd. O ganlyniad mae ein cyrhaeddiad digidol uniongyrchol i'r gweithlu yn gyfyngedig, a all ei gwneud hi'n heriol rhannu a hyrwyddo ein gwaith yn effeithiol. Mae mynd i'r afael â hyn yn faes datblygu parhaus o hyd.

· Mae llwybrau at sesiynau gofal plant i bobl ifanc wedi bod yn heriol i'w darparu. Mae gan y tîm gapasiti cyfyngedig, felly mae sesiynau wedi symud ar-lein. Fodd bynnag, mae ysgolion wedi bod yn betrusgar i gymryd rhan, gan ffafrio sesiynau wyneb yn wyneb. I fynd i'r afael â hyn, mae'r tîm wedi recriwtio hyfforddwyr, hyrwyddo'r cynnig, datblygu system archebu newydd, a rhoi sesiynau ar-lein i bobl ifanc na allant gael mynediad at gymorth o fewn lleoliadau addysg. Mae'r ymdrechion hyn yn dechrau cael effaith, ac mae cyfranogiad bellach yn cynyddu'n gyson.



Beth ydym ni wedi parhau i'w wneud?

Llwybrau i ofal plant

Byddwn yn sicrhau bod y rhaglen yn adlewyrchu'r hyn sy'n digwydd yn y sector ac yn cyrraedd gweithwyr posibl ar yr amser iawn i helpu i dyfu'r gweithlu.

Mae'r rhaglen Llwybrau i ofal plant yn cynnwys nifer o ffrydiau gwaith sy'n cefnogi darpar weithwyr blynyddoedd cynnar a gofal plant. Mae ffrydiau gwaith y rhaglen yn cynnwys cyrsiau i oedolion a phobl ifanc, treialon gwaith, monitro a mesur effaith, yn ogystal â rhwydweithio a chodi ymwybyddiaeth ar draws sectorau yng Nghymru. Mae Llywodraeth Cymru yn ei chydnabod fel rhaglen waith uchel ei phroffil ac effeithiol a gynlluniwyd i helpu i recriwtio pobl i'r sector. 

Mae adborth gan gyfranogwyr yn y rhaglen Llwybrau i Ofal Plant yn cynnwys:

“Roedd y cwrs Cyflwyniad i ofal plant yn hynod ddefnyddiol gan iddo ddarparu sylfaen gadarn ar gyfer deall datblygiad corfforol, emosiynol a gwybyddol plant. Fe helpodd y cwrs fi hefyd i feithrin hyder wrth ymdrin â gwahanol sefyllfaoedd, o reoli trefn arferol i ymateb i anghenion plant yn effeithiol. At ei gilydd, fe wnaeth ddyfnhau fy nealltwriaeth o bwysigrwydd gofal plentyndod cynnar a’m paratoi ar gyfer rolau yn y dyfodol ym maes gofal plant.”

“Mae’r cwrs hwn yn addysgiadol iawn ac yn cynnig ystod o adnoddau, strategaethau achos ac astudiaethau achos. Mae'n rhoi cipolwg gwych ar y sector - sut i ddechrau, sut i ddod o hyd i swydd, a pha rolau posibl y gallwch eu dilyn. 
Rwy'n gwerthfawrogi'r cwrs hwn yn sicr ac yn ei argymell yn fawr i unrhyw un sydd â diddordeb."

“Rwyf nawr yn gweithio mewn lleoliad gofal plant. Rwy'n helpu ac yn gwneud beth bynnag y gallaf, gan ganu a chwarae gyda'r plant, goruchwylio amseroedd prydau bwyd, newid clytiau, glanhau, neu dacluso pan nad ydw i'n mynd â nhw i'r ysgol. Dim ond rhan-amser dw i'n ei wneud, ond mae'n addas i'r ddau ohonom gan fod gen i fy mhlentyn bach i ofalu amdano ac maen nhw'n hapus gyda fi'n gwneud 16 awr yr wythnos. Yn y cyfamser, dw i yn y coleg yn astudio ar gyfer gofal plant. Mae fy ngwaith newydd hefyd yn bwriadu fy rhoi ar gwrs diogelu a chymorth cyntaf yn fuan. Rydw i wedi cael fy ngwiriad DBS a chwrs cyflwyniad i gymorth cyntaf yn barod.”


Pwyntiau allweddol: Llwybrau i ofal plant

Gweithgarwch

· Cyflwynodd y tîm dreialon gwaith i unigolion sy'n cwblhau'r cwrs. Mae 103 o leoliadau bellach wedi cofrestru i gynnig lleoliadau. 
· Mae presenoldeb ar y cwrs i oedolion wedi cynyddu 15.9 y cant, gan ddangos diddordeb cynyddol mewn gyrfaoedd yn y blynyddoedd cynnar a gofal plant. 
· Mae'r galw am gyrsiau ar gyfer pobl ifanc wedi gostwng 66.6 y cant. Mae'r tîm wedi nodi camau gweithredu i fynd i'r afael â hyn yn y tudalennau uchod.  
· Mae'r tîm wedi datblygu dwy sesiwn newydd i ddiwallu anghenion sy'n dod i'r amlwg. Mae hyn yn cynnwys sesiwn ar-lein i bobl ifanc nad ydynt mewn addysg, a sesiwn i'r rhai 16 oed ac hŷn sy'n canolbwyntio ar lwybrau gyrfa gofal plant. 
· Cyflwynodd y tîm system archebu newydd ar gyfer sesiynau ysgol Llwybrau i ofal plant er mwyn gwella mynediad a lleihau gweinyddiaeth. 
· Mae ysgolion wedi ymateb yn gadarnhaol, gydag wyth cais wedi’u cyflwyno yn yr wythnos gyntaf.

Gweithio gyda'n gilydd

· Rydyn ni’n gweithio gyda rhaglenni hyfforddi gofal plant lleol i gyflawni sesiynau Cyflwyniad i ofal plant fel rhan o'u cyrsiau. Mae hyn yn ein helpu i fabwysiadu dull cyson a chyffredin o gefnogi newydd-ddyfodiaid i'r sector.
· Rydyn ni’n gweithio'n agos gyda Gyrfa Cymru i godi ymwybyddiaeth a sicrhau y gall unigolion gael mynediad hawdd at ganllawiau clir, cywir a pherthnasol.
· Rydyn ni’n darparu slotiau sesiwn gyda phartneriaid a gweithwyr proffesiynol yn y sector. Mae Cymru'n Gweithio a Coram PACEY yn arwain rhannau o'r hyfforddiant i esbonio'r gefnogaeth a'r cyfleoedd maen nhw'n eu cynnig, tra bod siaradwyr gwadd o'r sector yn rhannu eu teithiau gyrfa eu hunain i ysbrydoli gweithwyr gofal plant posibl.

 Effaith hyd yn hyn

· Mae pump ar hugain o unigolion wedi symud i gyflogaeth ar ôl cwblhau'r cwrs, gan ddangos cynnydd cadarnhaol.
· Defnyddiodd un unigolyn y rhaglen i benderfynu nad gofal plant oedd yr yrfa gywir iddo, gan ddangos gwerth gwneud penderfyniad gwybodus.
· Mae pum treial gwaith wedi'u cwblhau, ac mae 23 arall ar y gweill, gan ddangos diddordeb a phartneriaeth gynyddol gan leoliadau'r sector.
· Mae atgyfeiriadau gan Gyrfa Cymru wedi cynyddu 1.9 y cant yn dilyn hyrwyddo helaeth.
· Mae rhieni’n parhau i fod yn gynulleidfa allweddol i’r rhaglen, gyda 45.5 y cant o’r mynychwyr yn uniaethu fel rhieni.

Mae'r adborth a dderbyniwyd gan gyfranogwyr treialon gwaith yn cynnwys:

“Cwblheais ddiwrnod un o fy mhrawf deuddydd a darganfyddais nad yw gweithio ym maes gofal plant yn addas i mi. Felly, fe wnes i ddod â'r treial i ben i ryddhau lle i rywun a fydd yn fwy addas.

Ychydig o bwyntiau a ddysgais yn ystod fy nhreial yw fy mod yn well gen i amgylchedd mwy strwythuredig sy'n eithaf gwahanol i'r dull chwilfrydedd. Cefais hefyd fod gweithio un i un gyda rhai o'r plant yn eithaf boddhaus, ond roedd y gofynion lluosog o wahanol anghenion ac ymddygiadau ar unwaith yn eithaf gor-ysgogol.

Rwy'n gwerthfawrogi'r cyfle y mae'r lleoliad a chithau wedi'i roi i mi yn fawr iawn ac roedd yn brofiad gwerthfawr.”


Datblygiad proffesiynol parhaus

Rydyn ni’n cefnogi y gweithlu blynyddoedd cynnar a gofal plant i barhau i ddysgu a datblygu drwy gydol eu gyrfaoedd. Rydyn ni’n cynnig amrywiaeth o gyfleoedd i helpu pobl i ddatblygu'n broffesiynol ac yn bersonol, iddyn nhw eu hunain a'u lleoliad.

Rydyn ni’n cynnig datblygiad proffesiynol parhaus mewn sawl ffordd. Gall y rhain gynnwys sesiynau gwybodaeth a hyfforddiant misol i ymarferwyr neu reolwyr, ysgol y gwanwyn a'r haf i reolwyr, cynhadledd flynyddol, ac wythnos dysgu gydol oes.

Mae'r adborth a dderbyniwyd gan gyfranogwyr sy'n gwella eu datblygiad proffesiynol parhaus yn cynnwys:

“Diolch am roi hyfforddiant da iawn bob amser. Rwy'n mwynhau'r holl hyfforddiant rwy'n ei wneud gyda chi ac rwy'n dod allan o'r hyfforddiant gan wybod fy mod i wedi dysgu rhywbeth. Dydy e byth yn wastraff oriau” (Rheolwr meithrinfa)

“Er bod y sesiynau rydw i wedi mynd iddynt wedi bod ar-lein, maen nhw’n dal i fod yn rhyngweithiol lle gall cyfranogwyr ychwanegu sylwadau at y sgwrs ar-lein fyw neu ofyn cwestiynau. Mae bob amser yn wych clywed gan eraill sy'n bresennol, gan fod cyfranogwyr yn aml o bob cwr o Gymru ac felly gellir rhannu arfer da yn eang.”

"Mae'r sesiynau rydw i wedi mynd iddyn nhw drwy Gofal Cymdeithasol Cymru wedi bod yn addysgiadol ac yn ysbrydoledig. Mae'r sesiynau wedi rhoi dealltwriaeth ddyfnach i mi o'r egwyddorion, yr heriau a'r cyfleoedd allweddol o fewn y sector blynyddoedd cynnar. Cynigiodd y sesiynau strategaethau a dulliau ymarferol y gallaf eu rhoi ar waith yn uniongyrchol, yn fy ymarfer ac wrth gefnogi myfyrwyr. Yn ogystal â chael effaith gadarnhaol ar fy ymarfer fy hun, nid oes gennyf unrhyw amheuaeth bod y sesiynau hyn hefyd wedi cael effaith gadarnhaol ar y myfyrwyr rydyn ni'n eu haddysgu. Byddwn yn bendant yn argymell sesiynau tebyg i eraill yn y sector."

Pwyntiau allweddol: Datblygiad proffesiynol parhaus

Gweithgarwch

· Mae Canolfannau Hyfforddi wedi cefnogi 245 o ymarferwyr a rheolwyr, gan gryfhau mynediad at gyfleoedd dysgu o ansawdd uchel. 
· Cymerodd 209 o bobl ran yng ngweithgarwch yr wythnos dysgu, gan ddangos diddordeb cryf mewn datblygiad proffesiynol ledled y sector. 
· Fe wnaethon ni gefnogi tri deg tri o gyfranogwyr yn ysgolion haf yr hydref a'r gwanwyn a darparu cyfleoedd wedi'u targedu ar gyfer dilyniant a dysgu myfyriol. 
· Daeth 140 o gynrychiolwyr i'r gynhadledd genedlaethol ar gyfer y blynyddoedd cynnar a gofal plant, gan hyrwyddo cydweithio yn y sector a dysgu ar y cyd. 
· Tyfodd tanysgrifiadau i'n cylchlythyr 13.2 y cant, gan godi i 3,200 o danysgrifwyr, gan ehangu cyrhaeddiad gwybodaeth a diweddariadau yn y sector.

Gweithio gyda'n gilydd

· Bu swyddogion ar draws Gofal Cymdeithasol Cymru yn gweithio gyda'i gilydd i gyflwyno amrywiaeth o sesiynau yn ystod yr Wythnos Dysgu, gan ddangos partneriaeth gref ar draws y sefydliad. 
· Rhannodd a hyrwyddodd timau ledled y rhanbarth sesiynau, gan helpu mwy o bobl i gymryd rhan ar draws y sector. 
· Arweiniodd cyrff proffesiynol ac arbenigwyr pwnc y sesiynau, gan rannu eu gwybodaeth arbenigol a'u harbenigedd a defnyddio'r llwyfannau i gyrraedd y sector a chryfhau dealltwriaeth y gweithlu.

Effaith hyd yn hyn 

· Mae cyfranogiad ymarferwyr a rheolwyr mewn datblygiad proffesiynol parhaus wedi cynyddu 34.5 y cant, gan ddangos mwy o gyfranogiad ar draws y sector. 
· Rhoddodd y cynrychiolwyr adborth cadarnhaol a phwyntiau dysgu.
· Dywedodd y cynrychiolwyr fod yr wybodaeth wedi eu harwain i adolygu eu harferion gwaith.
· Rhannodd pobl straeon am yr effaith ar blant mewn lleoliadau.

Mae adborth a dderbyniwyd gan gyfranogwyr sy'n gwella eu datblygiad proffesiynol parhaus hefyd yn cynnwys:

“Roedd y bobl oedd yn rhannu’r wybodaeth mor ddiddorol a llawn gwybodaeth - wedi’i chyflwyno’n dda iawn.”

“Byddaf yn gallu rhannu’r wybodaeth o’r sesiwn â’r lleoliadau rwy’n ymweld â nhw.”

“Fe wnes i fwynhau cymryd rhan yn wythnos dysgu’r Blynyddoedd Cynnar yn fawr iawn.  Roeddwn i'n teimlo bod y sesiynau a fynychais yn addysgiadol iawn ac rwy'n hoffi lefel y mewnbwn gan weithwyr proffesiynol eraill a'r rhai oedd yn bresennol. Mae'r sesiynau hyn ar lefel gyfranogol ac rwy'n teimlo eu bod yn fwy buddiol i ymarferwyr yn y sector blynyddoedd cynnar. Ar hyn o bryd rwy'n astudio ar gyfer fy BA Anrhydedd mewn astudiaethau Plentyndod Cynnar, ac mae sesiynau Gofal Cymdeithasol Cymru wir yn helpu gyda fy astudiaethau personol yn ogystal â gwella fy rhai proffesiynol. Byddwn i’n argymell bod pob ymarferydd yn mynychu’r sesiynau hyn gan eich bod chi’n dod oddi yno gyda gwybodaeth dda ac yn cael adborth gan gyd-ymarferwyr.”


Gweithio gyda'n gilydd: ymgysylltu a chynnwys rhanddeiliaid a'r sector

Ymweliadau ymarfer myfyriol
[bookmark: _Int_3wlbio1N]Er mwyn cryfhau cydweithio â'r sector, mae'r tîm yn cymryd rhan mewn lleoliadau dysgu ymarferol mewn lleoliadau blynyddoedd cynnar a gofal plant. Mae'r ymweliadau hyn yn rhoi cyfle i'n tîm weld ymarfer o ansawdd uchel, meithrin perthnasoedd, a deall y sector yn well wrth ddatblygu eu dysgu proffesiynol eu hunain. Drwy dreulio amser mewn amgylcheddau rheng flaen go iawn, mae staff yn cael cipolwg gwerthfawr ar brofiadau, pwysau a chyflawniadau ymarferwyr, rheolwyr, babanod a phlant. Mae hyn yn helpu datblygiad proffesiynol parhaus, yn caniatáu i'r tîm gysylltu damcaniaeth ag ymarfer, yn cryfhau sgiliau myfyriol, ac yn cynyddu eu gallu i gymhwyso dysgu o fewn eu rolau. Mae'r mewnwelediadau hyn wedi bod yn fuddiol iawn. Maen nhw wedi ehangu gwybodaeth broffesiynol, cryfhau perthnasoedd â'r sector, a sicrhau bod ein gwaith yn parhau i gael ei lywio gan dystiolaeth, yn meddwl tua'r dyfodol, ac yn ymatebol i anghenion y gweithlu, plant a theuluoedd yn ein cymunedau.

Mae adborth gan aelodau tîm y blynyddoedd cynnar a gofal plant yn cynnwys:

“Mae cael fy nhrochi yn y lleoliadau a chymryd rhan yn ymarferol  wedi cryfhau fy hyder gan ei fod wedi rhoi’r ddealltwriaeth uniongyrchol honno i mi o realiti gweithio yn y sector hwnnw. Gadewais yn teimlo'n llawn ysbrydoliaeth, yn wybodus ac yn frwdfrydig i barhau i ddatblygu fy sgiliau.”

“Roedd y sesiwn yn gadarnhaol iawn a rhoddodd fewnwelediad defnyddiol i’r problemau y mae gwarchodwyr plant yn eu hwynebu ar hyn o bryd. Er gwaethaf yr heriau hyn, dangosodd y grŵp ymrwymiad cryf i ddatblygiad proffesiynol, gyda'r aelodau'n ceisio hyfforddiant yn rheolaidd a dau wedi cwblhau eu cymwysterau Lefel 5. Roedd y sesiwn chwarae dan arweiniad y plentyn yn hynod effeithiol, gyda'r holl blant yn ymgysylltu ac yn rhyngweithio trwy chwarae syml, dychmygus. Cryfhaodd yr ymweliad ymwybyddiaeth y grŵp o adnoddau a chefnogaeth Gofal Cymdeithasol Cymru hefyd, gan sicrhau eu bod yn gwybod sut i gael mynediad at arweiniad pellach pan fo angen.”

Y gweithlu blynyddoedd cynnar yn y pedair gwlad 
Mae'r tîm wedi chwarae rhan weithredol ym mhrosiect Gweithlu blynyddoedd cynnar pedair gwlad y DU (EYW4N). Early years workforce policy in the four UK nations: a comparative analysis - Early Education. Fe wnaethon ni gyfrannu at y grŵp cynghori a chefnogi ymgysylltiad traws-dimau. Mae'r adroddiad yn cymharu polisi’r gweithlu ledled y DU, gan nodi cryfderau, heriau a chyfleoedd cyffredin ar gyfer gwella. Bydd yn llywio argymhellion sy'n seiliedig ar dystiolaeth i gryfhau datblygiad y gweithlu a chefnogi gwell cydweddiad a chydweithio ar draws y pedair gwlad.

Gofalwn Cymru
Rydyn ni’n gweithio'n agos gyda Gofalwn Cymru fel ein partner ymgyrchoedd recriwtio cenedlaethol. Rydyn ni’n cynnal cyfarfodydd rhanddeiliaid a thîm yn rheolaidd i gytuno ar flaenoriaethau cyffredin a chydlynu negeseuon clir ar draws y ddau sector. Rydyn ni’n cynnal digwyddiadau gyda'n gilydd sy'n hyrwyddo cyfleoedd gyrfa mewn gofal cymdeithasol a'r blynyddoedd cynnar. Rydyn ni hefyd yn cydweithio i ddatblygu adnoddau, cefnogi ymgyrchoedd cenedlaethol, ac ymateb gyda'n gilydd i heriau recriwtio. Rydyn ni’n cynhyrchu astudiaethau achos fideo ar y cyd sy'n tynnu sylw at y rolau a'r cyfleoedd amrywiol o fewn y sector blynyddoedd cynnar a gofal plant, gan helpu i hyrwyddo gofal plant fel gyrfa werthfawr a gwerth chweil. Mae cysylltwyr rhanbarthol yn gweithio'n agos gyda'r tîm blynyddoedd cynnar a gofal plant i hyrwyddo gwaith a rennir, rhannu gwybodaeth am y sector, a chefnogi'r cynllun hyfforddwyr Llwybrau i ofal plant, gan sicrhau bod negeseuon yn gyson ac yn gydgysylltiedig ar draws pob rhanbarth.


Cynhadledd genedlaethol y blynyddoedd cynnar a gofal plant, Medi 2025

[bookmark: _Int_lpAjd0qz]Fe wnaethon ni gyflwyno cynhadledd genedlaethol y blynyddoedd cynnar gyda 140 o gynrychiolwyr, y rhan fwyaf ohonyn nhw’n ymarferwyr o bob cwr o'r sector. Creodd y digwyddiad ofod cydweithredol lle roedd cyrff proffesiynol, arbenigwyr pwnc, a lleoliadau blynyddoedd cynnar yn rhannu gwybodaeth, damcaniaethau, a syniadau ymarferol. Dangosodd y stondinwyr yr ystod o gefnogaeth sydd ar gael i'r gweithlu. Rhannodd arbenigwyr fewnwelediadau damcaniaethol, a dangosodd ymarferwyr sut mae'r dulliau hyn yn cael eu defnyddio mewn lleoliadau go iawn. Rhoddodd y gynhadledd gyfleoedd hefyd i gynrychiolwyr rwydweithio, cysylltu, rhannu syniadau a chefnogi ei gilydd. Cafodd un lleoliad arweiniad uniongyrchol gan gorff blaenllaw ar fater cymhleth. Hyrwyddodd coleg lleol ei gynnig a gwelodd gynnydd yn y nifer yn cofrestru ar gyfer rhaglen gofal plant sydd ar ddod. Dywedodd sawl lleoliad eu bod wedi mynd ymlaen i ddefnyddio’r syniadau ymarferol a gafwyd ar y diwrnod, ac mae un ardal yn bwriadu cynnal cynhadledd debyg yn ei rhanbarth ei hun. Tynnodd y digwyddiad sylw at werth dod â phobl ynghyd i rannu profiadau, cryfhau perthnasoedd a gwella arfer ar y cyd ar draws y gweithlu.

Mae'r adborth a dderbyniwyd gan gynrychiolwyr y gynhadledd yn cynnwys:

“Diolch eto am y gwahoddiad. Roedd yn hynod ddefnyddiol i'r coleg. Fe wnes i gyfarfod â rheolwyr rydw i wedi delio â nhw drwy e-bost, wyneb yn wyneb ac roeddwn i'n gallu rhannu cyfleoedd dysgu a datblygu ar gyfer eu lleoliadau.
Mae cyfarfod â rhanddeiliaid eraill bob amser yn hynod werthfawr ac yn dda i ni feithrin perthnasoedd amhrisiadwy. Rhannodd dau arweinydd gofal plant o'r cyngor ein cynnig Lefel 4 a 5 fore ddoe, gan ledaenu'r gair i ni, ac rydw i wedi cael fy llethu ag e-byst. Y cyfan yn gadarnhaol iawn”

[bookmark: _Int_yGN7Hi0F]“Roeddwn i eisiau dweud pa mor wych oedd y digwyddiad. Os ydw i'n onest, dydw i ddim bob amser yn gadael cynadleddau gan deimlo fy mod i wedi dysgu rhywbeth newydd go iawn ond roedd ddoe yn wahanol – roedd y siaradwyr yn ysbrydoledig iawn, ac rydym yn edrych ymlaen at raeadru'r gweledigaethau hynny i lawr i'r sector gofal plant. Er bod pob siaradwr wedi dod â rhywbeth gwerthfawr i'r diwrnod, roedd yn arbennig o braf clywed gan warchodwr plant 'bywyd go iawn'. Roedd ei dull hi a'r profiadau y mae'n eu creu ar gyfer y plant yn ei gofal yn wirioneddol galonogol. Safodd sgwrs Sam allan hefyd – roedd ei hangerdd dros ei thîm a'r pwyslais y mae'n ei roi ar lesiant staff yn bwerus, ac mae ei dull yn chwarae rhan allweddol o ran cadw staff. Byddwn yn edrych ymhellach ar yr hyfforddiant arweinyddiaeth a rheolaeth y soniodd Bex amdano. Daeth ei brwdfrydedd a'i hangerdd dros yr hyn mae hi'n ei wneud yn amlwg iawn, ac rwy'n credu y byddai ei hegni'n atseinio'n dda gyda chynulleidfa gofal plant.
Diolch eto i chi a'ch tîm am ddiwrnod mor drefnus ac ysbrydoledig”

Ymgynghoriadau

Mae'r tîm blynyddoedd cynnar a gofal plant wedi cymryd rhan weithredol yn ymgynghoriadau Llywodraeth Cymru. Rydyn ni’n adolygu cynigion, yn rhoi adborth manwl, ac yn rhannu mewnwelediad i'r sector i helpu i lunio polisi'r dyfodol. Mae'r gwaith hwn yn sicrhau bod barn a phrofiadau ymarferwyr y blynyddoedd cynnar a gofal plant yn cael eu cynnwys yn y fframweithiau rheoleiddio a'r cynlluniau cenedlaethol wedi'u diweddaru. Mae ein mewnbwn yn cefnogi newidiadau sy'n cryfhau ansawdd, yn gwella cysondeb, ac yn cryfhau cefnogaeth i'r gweithlu ledled Cymru. Mae hyn yn dangos ein hymrwymiad i ddatblygu polisïau gwybodus a chydweithredol.

Mae ymgynghoriadau wedi cynnwys:
· Eithriadau o ran Cofrestru Gofal Plant a'r Cynnig ar gyfer Cynllun Cymeradwyo Gwirfoddol (Cymru)
· Safonau Gofynnol Cenedlaethol ar gyfer Gofal Plant wedi’i Reoleiddio: Newidiadau Arfaethedig 2025

Cylchlythyr

Mae cylchlythyr rheolaidd yn ein helpu i ymgysylltu â'r sector blynyddoedd cynnar a gofal plant. Mae'n rhoi'r wybodaeth ddiweddaraf yn amserol am ddatblygiadau allweddol, digwyddiadau sydd ar ddod, a chyfleoedd hyfforddi newydd. Mae hyn yn helpu ymarferwyr i aros yn wybodus am newidiadau a allai effeithio ar eu gwaith ac yn cryfhau ymwybyddiaeth o'r adnoddau a'r gefnogaeth sydd ar gael gan Gofal Cymdeithasol Cymru. Mae nifer y tanysgrifwyr wedi parhau i gynyddu, ond rydyn ni'n gwybod y gallwn ni wella'r fformat. Rydyn ni’n edrych ar berfformiad dolenni, elfennau clicio drwodd, a defnydd cyffredinol i wneud y cynnwys yn fwy perthnasol. Fel rhan o'r gwaith hwn, rydyn ni’n bwriadu cynnwys ystod ehangach o wybodaeth a diweddariadau am y blynyddoedd cynnar a gofal plant o bob cwr o Gofal Cymdeithasol Cymru i gryfhau ymgysylltiad â'r sector.

Arolwg y gweithlu blynyddoedd cynnar a gofal plant 2025

Fe wnaethon ni dderbyn 939 o ymatebion i'n harolwg blynyddoedd cynnar a gofal plant cyntaf 2025. Mae'r ymatebion yn rhoi cipolwg gwerthfawr inni ar yr hyn sy'n gweithio'n dda ar draws y sector a'r prif faterion a’r heriau y mae'r gweithlu'n eu hwynebu. 
Roedd angen dull pwrpasol a hyblyg arnom i gael y lefel hon o gyfranogiad. Mae llawer o ymarferwyr y blynyddoedd cynnar a gofal plant yn gweithio y tu allan i brosesau cofrestru ffurfiol ac mae ganddynt fynediad digidol cyfyngedig. I fynd i'r afael â hyn, fe wnaethom dynnu ar rwydweithiau rhanbarthol, cysylltu â lleoliadau'n uniongyrchol, ymgysylltu drwy dreialon gwaith, a chyfarfod wyneb yn wyneb ag ymarferwyr o bob cwr o'r sector. Helpodd hyn ni i gasglu barn gan sector a all fod heb gynrychiolaeth ddigonol mewn arolygon cenedlaethol. Mae adroddiad llawn wedi'i gyhoeddi a gallwch ddarllen am y canfyddiadau allweddol yma: 
Arolwg y gweithlu blynyddoedd cynnar a gofal plant 2025… | Gofal Cymdeithasol Cymru

Mae adborth gan ymarferwyr ar ôl yr arolwg yn cynnwys:

“Ymarferwyr yn wynebu rhwystrau i gymryd rhan oherwydd mynediad cyfyngedig at TG yn ystod oriau gwaith a diffyg cyfrifon e-bost unigol.”

“Amseru’n creu pwysau ychwanegol, gan fod nifer o ymgynghoriadau ac arolygon wedi’u rhyddhau ar yr un pryd, gan gystadlu â blaenoriaethau mawr eraill fel yr ymgynghoriad ar y Safonau Cenedlaethol a diweddariadau deddfwriaethol.”

(Defnyddiwyd adborth o'r sesiwn ymgysylltu (ar ôl yr arolwg) i lywio a gwella cynllunio ar gyfer y flwyddyn nesaf.)


Gweithio rhanbarthol

Rydyn ni’n gweithio'n rhanbarthol ledled Cymru i gysylltu â gweithwyr gofal plant proffesiynol, arweinwyr y sector, a phartneriaid. Rydyn ni’n cydweithio'n rheolaidd i rannu datblygiadau, deall heriau newydd, cyfnewid arfer da, a llunio'r gefnogaeth sydd ar gael i'r sector. Drwy gymryd rhan mewn fforymau, digwyddiadau a chyfarfodydd gofal plant, rydyn ni’n parhau i gasglu mewnwelediadau i'r sector a chodi ymwybyddiaeth o'r hyn y mae Gofal Cymdeithasol Cymru yn ei gynnig. 

Mae ymarferwyr blynyddoedd cynnar a gofal plant o fewn rhanbarthau wedi tynnu sylw at fanteision y dull hwn, sy'n cynnwys:

“Tynnodd y drafodaeth sylw at sut mae ymarferwyr gofal plant yn creu manteision anuniongyrchol pellgyrhaeddol trwy rannu eu gwybodaeth mewn rhyngweithiadau bob dydd - gyda rhieni, cydweithwyr, a chymunedau ehangach - gan helpu i fodelu dulliau cadarnhaol o ddatblygiad plant, cryfhau rhwydweithiau cymorth anffurfiol a chreu atebion ymarferol a all ddylanwadu ar deuluoedd ar draws cenedlaethau.”

Mae rhannu'r fewnwelediad hwn yn bwysig gan ei fod yn dangos effaith a gwerth ehangach y gweithlu gofal plant, y mae llawer ohono'n aml yn anweledig, ac yn atgyfnerthu pam mae eu sgiliau, eu harbenigedd a'u barn broffesiynol yn ganolog i lesiant plant a chefnogaeth i deuluoedd.

Mae gweithio gyda'n gilydd yn allweddol: ein gwerthoedd

Parchu pawb

· [bookmark: _Int_3J4XhCKb]Rydyn ni’n dysgu, yn mynychu cyfarfodydd, yn cymryd rhan mewn hyfforddiant, yn gwrando ar adborth darparwyr,  ac yn edrych ar batrymau a thueddiadau yn gyson.
· Rydyn ni’n cyfrannu at amrywiaeth o grwpiau gan gynnwys yr adolygiad o'r Safonau Gofynnol Cenedlaethol, y gorchymyn Eithriadau a fforwm gwaith teg gweithlu'r Blynyddoedd Cynnar. Rydyn ni’n dod â data ac adborth at ei gilydd i helpu i wella'r sector.
· Rydyn ni’n hwyluso'r rhwydwaith Blynyddoedd Cynnar a gofal plant i ddod â lleisiau ynghyd.

Dysgu bob amser

· Rydyn ni’n ystyried y 'beth felly,' yn dadansoddi adborth, yn cynnal sesiynau yn edrych ar safbwyntiau eraill ac yn rhoi lle rhyngweithiol ar gyfer trafodaeth.
· Rydyn ni’n gwella ein gwybodaeth ein hunain trwy hyfforddiant, darllen a phrofiadau.
· Rydyn ni’n ymweld â lleoliadau i ennill gwybodaeth ymarferol a gofyn am adborth gan ymarferwyr a rheolwyr.

Dull proffesiynol

· Rydyn ni’n ymateb i bob ymholiad, sylw ac adborth a gawn.
· Rydyn ni’n cadw at ein haddewid i ymateb, mireinio a datblygu'r ffrydiau gwaith.
· Rydyn ni’n ysbrydoli'r sector drwy adrodd straeon a rhoi lle iddyn nhw rannu.

Cynnwys pobl

· Rydyn ni’n chwilio am gyfleoedd i weithio gydag amrywiaeth eang o leoliadau a sefydliadau.
· Rydyn ni’n ymweld â cholegau ac ysgolion i drafod datblygiadau gyda phobl ifanc, gan gynnwys ymgorffori eu syniadau yn ein gwaith.
· Rydyn ni’n dilyn teithiau cyfranogwyr gyda diddordeb gwirioneddol yn yr hyn sy'n gweithio iddyn nhw a ble maen nhw'n mynd ar eu taith. 

Myfyrdodau

Vicki Neale, Pennaeth y Blynyddoedd Cynnar a Gofal Plant 

Mae'r flwyddyn hon wedi bod yn brysur iawn, ond yn bwysicach fyth, mae wedi arwain at effaith wirioneddol ar draws pob maes o'n gwaith. Roedd ein harolwg y gweithlu blynyddoedd cynnar a gofal plant cyntaf yn garreg filltir pwysig. Cyflawnodd gyfradd ymateb drawiadol o 4 y cant gan weithlu heb ei gofrestru. Rhoddodd yr arolwg dystiolaeth glir inni o bwysau yn y sector, gan gynnwys heriau recriwtio a chadw staff, anghenion cynyddol mewn plant, a straen ariannol ar leoliadau. Mae'r hyn a wyddem yn anecdotaidd ar un adeg bellach yn cael ei gefnogi gan leisiau'r gweithlu.

Mae'r tîm wedi aros yn hyblyg, yn ymatebol, ac yn canolbwyntio'n gadarn ar effaith, gan ofyn yn barhaus “Beth felly?” Pa wahaniaeth ydym ni'n ei wneud, sut mae plant yn elwa a sut ydym ni'n cefnogi'r gweithlu?

Myfyrdodau'r tîm

“Mae’r flwyddyn hon i mi wedi ymwneud â thwf, rydw i wedi dysgu nad yw pethau bob amser yn mynd yn esmwyth ond gallant fod yn gynhyrchiol ac yn llwyddiannus o hyd.”

“Rydw i wedi dysgu bod pobl sy’n gweithio ym maes y blynyddoedd cynnar a gofal plant yn anhygoel ac yn awyddus iawn i wneud gwahaniaeth i fywydau plant.”

“Rydw i wedi dysgu camu y tu allan i fy mharth cysur yn fwy gan mai dyma lle mae twf yn cael ei gyflawni. Yn yr un modd, mae'n bwysig rheoli llesiant.”

“Rwy’n falch o ddatblygiad y broses treialu gwaith a llwybrau i ofal plant a pha mor dda y mae ein tîm yn cydweithio.

Yr her fwyaf i mi yn bersonol fu llywio newid rôl, er ei bod wedi teimlo'n wirioneddol werth chweil mynd i'r afael â'r her honno a datblygu. Byddwn i'n crynhoi'r flwyddyn fel her gadarnhaol ar y cyfan. Rwy'n teimlo'n falch iawn o'r hyn rydyn ni wedi'i gyflawni fel tîm a'r cyfeiriad rydyn ni'n mynd iddo. Mae gweithio’n rhanbarthol wedi helpu’n fawr i ddeall y gwasanaethau sydd ar gael a sut y gallwn eu cefnogi.”

“Rwy’n falch o’n hyblygrwydd. Rydym wedi dod ar draws rhai rhwystrau eleni gyda newidiadau i raglenni pobl ifanc a chapasiti staffio, ond rydym wedi bod yn greadigol ac wedi meddwl am faterion gan nodi camau gweithredu ac atebion cadarnhaol.”

“Rwy’n falch o gynnal yr wythnos dysgu rithwir gyntaf erioed gyda 338 o bobl yn mynychu ar draws yr wythnos. Nid yw staff wedi cofrestru eto felly roedd cael cymaint o ymatebion â phosibl i'r arolwg yn heriol, ond cawsom 939 o ymatebion, sy'n gamp ynddo'i hun.

“Mae wedi bod yn fraint gweithio gyda phobl sydd â brwdfrydedd dros y blynyddoedd cynnar a gofal plant.”


Symud ymlaen

Mae tîm y blynyddoedd cynnar a gofal plant yn edrych ymlaen at adeiladu ar yr hyn a gyflawnwyd gennym yn 2026 i 2027. Rydyn ni wedi ymrwymo i gryfhau ac ymestyn cyrhaeddiad ein cynnig presennol, datblygu cyfleoedd newydd, a gweithio gyda phartneriaid rhanbarthol. Rydym am sicrhau bod gwelliannau yng ngwybodaeth a hyder y gweithlu yn arwain at brofiadau gwell i fabanod a phlant ifanc. Bydd y tîm yn parhau i ymateb i'r wybodaeth gynyddol gyfoethog o'r sector, gan sicrhau bod y fewnwelediad hwn yn parhau i lunio a mireinio gwaith yn y dyfodol, fel ei fod yn dylanwadu'n gadarnhaol ar ofal, dysgu a llesiant plant.

Rydyn ni’n cefnogi gweithwyr y blynyddoedd cynnar a gofal plant ym mhob cam o'u gyrfa. Rydyn ni’n helpu'r rhai sy'n ystyried gyrfa ym maes y blynyddoedd cynnar a gofal plant, trwy rolau lefel mynediad, ac ymlaen i lwybrau dilyniant. Rydyn ni’n cynnig adnoddau, hyfforddiant a chyfleoedd i ymarferwyr gael mynediad at wybodaeth, cymryd rhan mewn dysgu proffesiynol a rhannu eu barn. Drwy gryfhau sgiliau, hyder a gallu myfyriol ymarferwyr, rydyn ni’n helpu i greu amgylcheddau meithringar, ymatebol a chyfoethog o ran datblygiad sy'n cefnogi babanod a phlant ifanc. Mae hyn yn cefnogi datblygiad cynnar a chanlyniadau hirdymor. Rydyn ni’n cynnal sgwrs barhaus gyda'r gweithlu. Mae hyn yn helpu i lunio a dylanwadu ar raglenni a ffrydiau gwaith yn y dyfodol, fel eu bod yn aros yn ystyrlon ac wedi'u seilio ar realiti'r sector. (Atodiad 3: Taith gweithwyr blynyddoedd cynnar a gofal plant drwy Gofal Cymdeithasol Cymru).

Mae Llywodraeth Cymru yn gwerthfawrogi cyfraniad y tîm at y ffrydiau gwaith sy'n esblygu. Dros y flwyddyn ddiwethaf, mae'r tîm wedi canolbwyntio ar nodi “beth felly” ein gwaith. Rydyn ni wedi dangos yn glir yr effaith ar unigolion, lleoliadau, a'r sector ehangach. Gallwn weld yr effaith hon yn gliriach nawr mewn profiadau gwell i fabanod a phlant ifanc. Mae gwelliannau mewn ymarfer staff, ymarfer sy'n cyd-fynd yn emosiynol ac ansawdd yr amgylchedd yn arwain at ryngweithio gwell, perthnasoedd cryfach, a mwy o gyfleoedd i ddatblygu. Rydyn ni bellach yn trin gwerthuso fel proses ddysgu barhaus. Rydyn ni’n mireinio ein dull gweithredu, yn ymateb i adborth, ac yn sicrhau ein bod yn defnyddio tystiolaeth ansoddol a meintiol i ddeall sut mae newidiadau'n dylanwadu ar brofiad bywyd plant mewn lleoliadau.

Mae'r tîm wedi ymrwymo i'w waith ac yn edrych ymlaen at ddatblygu syniadau newydd, cryfhau partneriaethau ac ehangu cefnogaeth i'r gweithlu. Byddwn yn parhau i ganolbwyntio ar yr hyn sydd bwysicaf, gan sicrhau bod babanod a phlant ifanc ledled Cymru yn profi gofal diogel, meithringar o ansawdd uchel sy'n cefnogi eu dysgu cynnar, eu llesiant a'u datblygiad.

Atodiad 1 – Llesiant: cydweithio'n effeithiol ar draws timau 

Mae'r tîm llesiant wedi cryfhau ei waith drwy wella cydlynu a gweithio'n effeithiol gyda thimau eraill. Mae'r tîm blynyddoedd cynnar a gofal plant wedi helpu i gefnogi ac ymestyn y gwaith hwn ar draws y sector. Mae ymweliadau â'r tudalennau gwe ar lesiant wedi cynyddu 109 y cant. Mae hyn yn dangos gwaith â ffocws y tîm llesiant a chefnogaeth y tîm blynyddoedd cynnar a gofal plant wrth hyrwyddo a gwreiddio'r wybodaeth hon mewn ymarfer blynyddoedd cynnar a gofal plant.
Mae'r tîm blynyddoedd cynnar a gofal plant wedi bod yn gyswllt rhwng y tîm llesiant ac ymarferwyr, gan greu ymgysylltiad cryfach ar draws y sector. Mae'r dull ar y cyd hwn hefyd wedi helpu i dyfu'r rhwydwaith llesiant, sydd bellach yn cynnwys saith deg tri o ymarferwyr y blynyddoedd cynnar a gofal plant.
Rydyn ni’n gweithio'n agos gyda'r tîm llesiant a phartneriaid rhanbarthol. Gyda'n gilydd, fe wnaethon ni deilwra cyrsiau llesiant mewn dwy ardal o Gymru wedi'u cynllunio o amgylch eu hanghenion lleol penodol a nodi bylchau. Mae gweithio ar draws timau wedi helpu i nodi ymarferwyr a all gymryd rhan mewn digwyddiadau cenedlaethol, gan gynnwys gweithdai adrodd straeon. Mae hyn wedi codi gwelededd proffesiynol ac wedi helpu i rannu arfer gorau. Mae gweithio mewn partneriaeth hefyd wedi cefnogi darparu hyfforddiant arbenigol, fel ymarfer yn seiliedig ar gryfderau.
O ganlyniad i'r ymdrech gydlynol hon, mae mwy o ymarferwyr bellach yn defnyddio strategaethau a gyflwynwyd drwy'r cynnig llesiant. Mae ymwybyddiaeth gynyddol o lwyth feddyliol ac maen nhw'n adnabod arwyddion cynnar problemau llesiant. Mae defnydd cynyddol o'r fframwaith llesiant, y tudalennau gwe a'r rhwydwaith yn dangos effaith gadarnhaol gwaith y tîm llesiant, gyda chefnogaeth y tîm blynyddoedd cynnar, ac mae wedi cryfhau llesiant ymarferwyr a'i gyrhaeddiad ar draws y sector.
Mae adborth gan gyfranogwyr sy'n ymgymryd â hyfforddiant llesiant yn cynnwys:

“Rwyf bob amser yn cyfeirio’n ôl at hyn pan fydd angen i mi helpu staff neu fy hun, fe wnaeth i mi feddwl am bwysigrwydd dechrau’r sgyrsiau hyn am ofalu gyda’r staff yn fy nhîm.”

“Mae wedi bod yn un o’r cyrsiau gorau i mi fynd arno - drwy gefnogi ein hiechyd meddwl rydym yn gallu gofalu’n well am y plant (ni allwch dywallt o gwpan gwag)” - gwarchodwr plant.

“Mae wedi fy helpu i ddeall yn well pam y dylwn ofalu amdanaf fy hun, wedi fy helpu gyda goruchwyliaeth, mae gen i well dealltwriaeth o lesiant yn y gwaith.”


Atodiad 2: Prif feysydd cenedlaethol o gydweddiad

Gweithio yn unol â pholisi cenedlaethol y blynyddoedd cynnar
· Cynllun Chwarae, Dysgu a Gofal Plentyndod Cynnar yng Nghymru 
Ffeithlun flynyddol: 2026

Mae cynllun cenedlaethol cyffredinol Llywodraeth Cymru ar gyfer plentyndod cynnar, sef dim i bump, yn dwyn ynghyd yr holl bolisïau cenedlaethol sy'n ymwneud â phlentyndod cynnar gyda ffocws ar:
· gofal plant a chwarae o ansawdd uchel, cynhwysol
· mynediad at ddarpariaeth
· datblygu'r gweithlu.
Cydweddiad â'r tîm y blynyddoedd cynnar:
Mae'r blaenoriaethau hyn yn tywys sut mae tîm blynyddoedd cynnar a gofal plant Gofal Cymdeithasol Cymru yn datblygu hyfforddiant, adnoddau, ymsefydlu a chefnogaeth ar gyfer y sector blynyddoedd cynnar a gofal plant. Rydyn ni’n adeiladu ein cynlluniau gwaith ar yr hyn sydd wedi gweithio'n dda ac yn canolbwyntio ar ganlyniadau'r dyfodol.
Deddfwriaeth gofal plant a safonau rheoleiddio
Mae ein gwaith yn dilyn y fframweithiau statudol sy'n arwain gofal plant rheoleiddiedig yng Nghymru gan gynnwys.
· Safonau Gofynnol Cenedlaethol ar gyfer gofal plant wedi’i reoleiddio | LLYW.CYMRU
· Rheoliadau Gwarchod Plant a Gofal Dydd (Cymru) 2010
· Deddf Gofal Plant 2006 a rheoliadau cysylltiedig Cymru.
Mae'r safonau hyn yn sicrhau bod plant hyd at 12 oed yng Nghymru yn derbyn amgylcheddau gofal, chwarae a dysgu diogel, o ansawdd uchel a chyson. 


Cydweddiad â'r tîm y blynyddoedd cynnar:
Rydyn ni’n cefnogi'r safonau cyfreithiol hyn ar gyfer ansawdd a diogelwch. Rydyn ni’n gwneud hyn drwy ddatblygu'r gweithlu a rhoi canllawiau gan gynnwys ymsefydlu, datblygu adnoddau a hyfforddiant. 
Fframweithiau hawliau plant cenedlaethol
Rydyn ni wedi ymrwymo i ymrwymiadau cenedlaethol Cymru sy'n seiliedig ar hawliau:
· Mesur Hawliau Plant a Phobl Ifanc (Cymru) 2011
· UN Convention on Rights of a Child (UNCRC) - UNICEF UK
Cydweddiad â'r tîm y blynyddoedd cynnar a gofal plant:
Mae tîm blynyddoedd cynnar a gofal plant Gofal Cymdeithasol Cymru yn seilio ei waith ar ddull sy'n seiliedig ar hawliau. Dangosir hyn drwy hyfforddiant, canllawiau ac arfer y gweithlu.
Rydyn ni’n canolbwyntio ar hyrwyddo llesiant plant, gwrando ar eu lleisiau, cyfranogiad, a'u cadw'n ddiogel.
Fframweithiau addysg cenedlaethol
· Cwricwlwm i Gymru - Hwb
Cydweddiad â'r tîm y blynyddoedd cynnar a gofal plant:
Mae'r gwaith yn canolbwyntio ar ofal plant, chwarae, dysgu a datblygiad yn y blynyddoedd cynnar. Mae hefyd yn cefnogi'r gweithlu i ddefnyddio dulliau sy'n seiliedig ar chwarae a datblygiadau cyfannol. Mae hyn yn gysylltiedig â pholisi addysg cenedlaethol. 
Strategaethau datblygu'r gweithlu
Mae Gofal Cymdeithasol Cymru yn cefnogi ac yn cydweithio tuag at uchelgeisiau Llywodraeth Cymru i adeiladu gweithlu blynyddoedd cynnar, gofal plant a chwarae medrus iawn, gan gynnwys:
Cynllun y gweithlu blynyddoedd cynnar

Cynllun Gweithlu Gofal Plant, Chwarae a Blynyddoedd Cynnar 10 Mlynedd: Adolygiad a Diweddariad
Safonau proffesiynol cenedlaethol a llwybrau cymhwyso.

Cydweddiad â'r tîm y blynyddoedd cynnar a gofal plant.
Mae fframwaith ymsefydlu a safonau cymhwyso Cymru gyfan yn helpu i sicrhau bod pobl yn cyflawni eu gwaith yn gyson ledled y wlad.
Blaenoriaethau llesiant, diogelu a chynhwysiant cenedlaethol
· Deddf Anghenion Dysgu Ychwanegol a'r Tribiwnlys Addysg (Cymru)  2018

· Deddf Trais yn erbyn Menywod, Cam-drin Domestig a Thrais Rhywiol (2015)

· Cymraeg 2050: Strategaeth yr iaith Gymraeg | LLYW.CYMRU

· Cynllun Gweithredu Cymru Wrth-hiliol: Diweddariad 2024 [HTML] | LLYW.CYMRU
Cydweddiad â'r tîm y blynyddoedd cynnar a gofal plant:
Mae tîm blynyddoedd cynnar a gofal plant Gofal Cymdeithasol Cymru yn cefnogi cynlluniau cenedlaethol drwy roi arferion ac egwyddorion ar waith mewn arweinyddiaeth, datblygu'r gweithlu, ac arfer ar draws y sector blynyddoedd cynnar, gofal plant a chwarae. Rydyn ni’n troi polisi cenedlaethol yn newid ymarferol, dan arweiniad y sector, gan gynnwys: 
· adnoddau llesiant, hyfforddiant a fframweithiau 
· deunyddiau, adnoddau a hyfforddiant dwyieithog, hygyrch 
· cefnogi dulliau arweinyddiaeth sy'n herio hiliaeth strwythurol a sefydliadol 
· datblygu adnoddau proffesiynol sy'n pwysleisio cynhwysiant, tegwch a pharch
· cynnig dysgu a datblygu, sesiynau hyfforddi sy'n hyrwyddo arfer myfyriol a gwrth-hiliol.
Fforwm Gwaith Teg Gofal Plant a Gwaith Chwarae
Mae'r Fforwm Gwaith Teg Gofal Plant a Gwaith Chwarae yn grŵp partneriaeth gymdeithasol sydd wedi ymrwymo i wella amodau gwaith teg i'r rhai sy'n gweithio yn y sector gofal plant a gwaith chwarae. 
Mae'r fforwm wedi'i sefydlu i ganiatáu i gynrychiolwyr undebau llafur, cyflogwyr, rhanddeiliaid a Llywodraeth Cymru gydweithio i nodi a bwrw ymlaen â chamau gweithredu a fydd yn arwain at ganlyniadau gwell mewn perthynas â gwaith teg yn y sector gofal plant a gwaith chwarae yng Nghymru.
Cydweddiad â'r tîm y blynyddoedd cynnar a gofal plant.
Mae bod ar y fforwm gwaith teg gofal plant a gwaith chwarae yn helpu'r tîm blynyddoedd cynnar a gofal plant i ddylanwadu ar flaenoriaethau cenedlaethol y gweithlu a'u llunio trwy ddull partneriaeth gymdeithasol. Mae'r fforwm yn rhoi cipolwg uniongyrchol inni ar ddatblygiadau polisi sy'n dod i'r amlwg, heriau'r sector, a meysydd ffocws allweddol gan gynnwys gwella llesiant a chefnogaeth bellach ar gyfer heriau recriwtio a chadw staff. Mae hyn yn ein helpu i sicrhau bod anghenion a phrofiadau y gweithlu blynyddoedd cynnar a gofal plant yn cael eu cynrychioli mewn trafodaethau sy'n effeithio arnynt. Mae bod yn rhan o'r fforwm yn ein helpu i ddeall bod y sector yn cefnogi penderfyniadau sy'n seiliedig ar dystiolaeth ac yn ein helpu i gydweddu ein gwaith ag egwyddorion gwaith teg ehangach, sy'n helpu'r gefnogaeth a'r arweiniad a ddarparwn i'r sector.


Atodiad 3: Taith gweithiwr blynyddoedd cynnar a gofal plant drwy Gofal Cymdeithasol Cymru

“Rwy’n meddwl am fy ngyrfa a’m dewisiadau, rwy’n hoffi plant ond a yw’n addas i mi?”


Cyrsiau sydd ar gael

· Mewn addysg: Sesiynau Cyflwyniad i Ofal Plant i Bobl Ifanc (ysgolion)
· Heb fod mewn: Cyflwyniad i Ofal Plant i Bobl Ifanc
· 16 ac hŷn:  Ymholiad cwrs dilyniant coleg
· Oedolion: Cyflwyniad i ofal plant 
· Mewn grŵp: Cyflwyniad i sesiynau gofal plant wedi'u teilwra.
· Angen cefnogaeth ychwanegol: Os ydych chi'n ansicr ynghylch rhwystrau i fynediad, cysylltwch â ni. Byddwn yn gweithio gyda chi i gwblhau'r rhaglen mewn fformat sy'n addas ar gyfer eich anghenion.



“Mae’r blynyddoedd cynnar a gofal plant yn swnio’n addawol ond a ydyw i mi mewn gwirionedd?”
[image: Thought with solid fill]



Rhagor o wybodaeth

· Mae llyfr gwaith ar ôl y cwrs yn rhoi dolenni gwerthfawr, astudiaethau achos ac adnoddau dysgu.
· Profi treial gwaith mewn lleoliad gofal plant.
· Cyfeiriwch at Hafan | Gyrfa Cymru
· Cymerwch olwg ar astudiaethau achos a gwybodaeth am brentisiaethau a gweithio ym maes gofal plant ar Gofalwn Cymru.
· Darllenwch wybodaeth am brentisiaethau Gofal Cymdeithasol Cymru.





“Mae gen i swydd ym maes y blynyddoedd cynnar a gofal plant, sut ydw i’n dysgu ac yn symud ymlaen?”
[image: Brainstorm with solid fill]




· Gweithiwch drwy fframwaith sefydlu Cymru Gyfan
· Cwblhewch ein modiwlau dysgu 
· Cymerwch olwg ar ein hadnoddau blynyddoedd cynnar a gofal plant 
· Edrychwch ar ein hyfforddiant llesiant ac adnoddau cymunedol 
· Tanysgrifiwch i'n 



“Rydw i wedi bod yn gweithio ers tro ym maes y blynyddoedd cynnar a gofal plant, sut alla i gael cefnogaeth?”
[image: Lightbulb and gear with solid fill]


Rhagor o wybodaeth

· Ymunwch â'n hybiau hyfforddi ymarferwyr
· Cymerwch ran yn ein cynhadledd ￼Genedlaethol, rhannwch arfer da a dysgwch gan eraill.
· Rhannwch eich profiadau, ysbrydolwch eraill drwy fod yn siaradwr gwadd ar ein cyrsiau.
· Dywedwch wrthym sut brofiad ydyw i chi, llenwch ein harolwg.
· Rhannwch eich profiad drwy astudiaeth achos.
· Dewch yn Llysgennad Gofalwn.

“Rwy’n cefnogi eraill nawr ac yn rheolwr ym maes y blynyddoedd cynnar a gofal plant, helpwch fi i ddysgu.”
[image: Users with solid fill]


Rhagor o wybodaeth

· Cwblhewch y fframwaith ymsefydlu ar gyfer rheolwyr gofal plant
· Defnyddiwch ein canllawiau: recriwtio'n dda, fframweithiau ymsefydlu, canllaw lleoliadau gwaith a goruchwyliaeth effeithiol. 
· Dewch i'n hybiau hyfforddi rheolwyr.
· Cysylltwch â'r rhaglen arweinyddiaeth dosturiol.
· Dewch â'ch llais i'r Rhwydwaith y blynyddoedd cynnar.
· Cysylltwch â'n gwaith rhanbarthol.
· Cynigiwch i'r tîm blynyddoedd cynnar a gofal plant gyfleoedd ar gyfer ymweliad ymarfer myfyriol. 

Atodiad 4: Dolenni defnyddiol

Gwybodaeth am y blynyddoedd cynnar a gofal plant Gofal Cymdeithasol Cymru

· Gwybodaeth

· Adnoddau

· Hyfforddiant

· Cymwysterau  

· Modiwlau dysgu 

· Adnoddau Cymraeg 

· Canllawiau recriwtio a lleoliadau gwaith

· Llesiant

· Ymarfer sy'n seiliedig ar hawliau a chryfderau

· 


Llwybrau i ofal plant

· Cyflwyniad i ofal plant (oedolion)

· Cyflwyniad i ofal plant (person ifanc)

· Sesiynau ar-lein i bobl ifanc

· Archebu sesiynau ysgol

· Cofrestru lleoliadau ar gyfer treialon gwaith.

